贈吳顚尊師
作者：韓偓
朝代：唐

paragraphs: 飲酒經何代，休糧度此生。
跡應常自浼，顚亦強爲名。
道若千釣重，身如一羽輕。
毫釐分象緯，袒跣揖公卿。
狗竇號光逸，漁陽裸禰衡。
笑雷冬蟄震，巖電夜珠明。
月魄侵簪冷，江光逼屐清。
半酣思救世，一手擬扶傾。
擊地嗟衰俗，看天貯不平。
自緣懷氣義，可是計烹亨。
議論通三教，年顏稱五更。
老狂人不厭，密行鬼應驚。
未識心相許，開襟語便誠。
伊余常仗義，願拜十年兄。